St. Jakob-Park
S' Joggeli (offiziell St.Jakobspark) isch 's Schtadion vom FC Basel und het 38'500 Zueschauerblätz. Es isch eins vo de modärnschte Schtadie in dr Schwiz und au s gröschte.
Baut worde isch s Schtadion vo de Architekte Herzog und de Meuron. Dr St. Jakob-Park wird vill mol au als chline Brueder vo dr Allianz-Arena z Münche bezeichnet.
Für d Europameischterschaft 2008 si d Sitzblätz nöcher zämmegruggt worde, sodass 42'500 Zueschauer Blatz gha hai.
S Schtadion isch in fümf Hauptsektore (A, B, C, D und G) iideilt. In de Sektore gitts Fiinydeilige vo 1-7. S Schtadion het 2 Schdöck usser uf em Bahndamm (Sektor C1 bis C7), dört gits no e dritte Schdock (G), wo für d EM äxtra abaut worde isch. Dr Sektor D, wo Richtig Muttez lit, isch au als „Muttenzerkurve“ bekannt. Dört findet mä bi de Heimschpiil vom FCB die aktivschte Underschtützer vom Club.
Gschicht
S alte Joggeli
Schutt-Wältmäisterschaft 1954
S alte Joggeli isch für d Schutt-Wältmäisterschaft 1954 baut worde und isch 24. April 1954 eröffnet worde. Im Stadion het s offiziell für 54'828 Zueschauer Blatz ghaa und es isch s zwäitgrösste Stadion noch em Wankdorf z Bärn gsi.  Vier Vorrundespiil, äi Viertelfinalspiil und dr Halbfinal zwüsche Ööstriich und Dütschland si do gspiilt worde.
Im Joggeli het s zwäimol 60'000 Zueschauer gee, was e Schwizer Stadionrekord gsi isch.
Am Schluss het s im Stadion nume no 36'000 Blätz ghaa, wo die mäiste drvo Standblätz gsi si.
Dr FC Basel und s Joggeli
Wo 1967 dr Landhof nüm grooss gnueg gsi isch für en FC Basel, isch s Joggeli si Häimstadion worde. Dr FCB het si letschts Spiil uf em Landhof im Herbst 1967  gege d Young Fellows Züri 1:0 gwunne. Wo s alte Joggeli abbroche worden isch, het er sini Häimspiil im Schützemattstadion gspiilt.
S nöije Joggeli
S nöije Stadion isch vo Herzog & de Meuron vo 1999 bis 2001 baut worde.
Am 15. Merz 2001 isch s mit eme Spiil zwüschen em FCB und Lausanne Sport iigweit worde.  Es het denn 31'539 Sitzblätz gaa und wenn s in dr Muttezerkurve Stand- statt Sitzblätz gha het, isch mä uf 33'433 Blätz choo. Für d Fuessball-Öiropamäisterschaft 2008 isch s Stadion in de Joor 2006 und 2007 usbaut worde. Mä het e dritte Rang (d Galerii, Sektor G) über em Sektor C baut. Eso isch mä schliesslig uf e Kapazidäät vo 38'512 Sitzblätz choo.
U-21-Fuessball-Öiropamäisterschaft 2002
Im Joor 2002 isch s Joggeli dr Hauptspiilort vo dr U-21 Öiropamäisterschaft gsi, wo Tschechie gwunne het. Fümf Spiil häi im Joggeli stattgfunde.
D Krawäll vom 13. Mai 2006
Am 13. Mai 2006 häi dr FC Basel und dr FC Zürich im Joggeli s entschäidende Mäisterschaftsspiil wo d Zürcher in dr Äxtrazit gwunne häi und eso Mäister worde si. D Aahänger vo de bäide Veräin häi druf im Stadion und au dusse mitenand afo schleegle. D Bolizei het Gummischroot und Dräänegaas iigsetzt und het doch meereri Stunde brucht, bis si d Situazioon het chönne kontrolliere.
D Fuessball-Öiropamäisterschaft 2008
Bi dr EM 2008, wo Ööstriich und d Schwiz gmäinsam organisiert häi, isch s Joogeli dr Hauptspiilort in dr Schwiz gsi. S Eröffnigsspiil und zwäi witeri Grubbespiil, wo d Schwiz in ene gspiilt het, zwäi Viertelfinääl und äi Halbfinaal si do gspiilt worde.
Bildli
Weblingg
Offizielli Website
Webcam
Archiv, Zaale und Fakte
Kategorie:Nordweschtschwiiz
Kategorie:Bauwärk z Basel
Kategorie:Sportiirichdig z Basel
Kategorie:FC Basel
Kategorie:Fuessballstadion in dr Schwiiz